晉州會上送衛伯紹休官南歸
作者：李復
朝代：宋

paragraphs: 叔寶風流喜高簡，非意相干以理遣。
勝日一言能造微，衆許沖情去人遠。
斑斑氣韵見諸孫，秋水神清驚俗眼。
追風逸驥自龍來，照夜靈珠須海産。
結髮讀書棄人事，南上衡廬宿雲巘。
窮源欲探崑崙深，導河猶恨積石淺。
十年業白出石壁，錯落青錢宜萬選。
長衢驤首向雲嘶，千里霜蹄思一展。
辛勤久未脫羈銜，蹀足蟻封嗟踠踠。
去冬懷綬到并州，投鞭三月春風滿。
溪邊行聽踏踏歌，草露忽驚人世短。
地下枯骨不沽名，便棄華簪獨恨晚。
尋山高頂白綸巾，寄食但乞青精飯。
醮壇龍虎夜星寒，海嶠雲霞春洞暖。
憶昔相逢洛水橋，偶來促坐襄陵宴。
半生契闊一日逢，互嘆參差不相見。
新鬢早驚蒲柳衰，舊事重論風雨散。
我今漸歎暮駸駸，長卿多病嵇康懶。
肯强塵沙立暝途，逆流理檝厭牽挽。
待君植杖武夷山，南去尋君任雙趼。